THAI ลุยบริการอาหาร-เครื่องดื่ม เพิ่มไฟลท์พิเศษ รุกช่วยผดส.ตกค้างอีก 2 พันรายเต็มที่!
THAI ลุยบริการอาหาร-เครื่องดื่ม เพิ่มไฟลท์พิเศษ รุกช่วยผดส.ตกค้างอีก 2 พันรายเต็มที่!
1 มี.ค. 2562

นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า จากกรณีที่การบินไทยต้องยกเลิกเที่ยวบินไปปากีสถาน และเที่ยวบินที่บินผ่านน่านฟ้าปากีสถาน เนื่องจากการประกาศปิดน่านฟ้าเมื่อวันที่ 27 กุมภาพันธ์ 2562 ที่ผ่านมานั้น ส่งผลกระทบให้การบินไทยมีผู้โดยสารตกค้างประมาณเกือบ 4,000 คน
ทั้งนี้ บริษัทฯ ไม่ได้นิ่งนอนใจ และได้ดูแลผู้โดยสาร ตามมาตรฐานสากล ที่ผ่านมาบริษัทฯ ได้เร่งดำเนินการทยอยนำผู้โดยสารที่ตกค้างไปยังจุดหมายปลายทาง จนถึงขณะนี้ เหลือจำนวนผู้โดยสารตกค้างกว่า 2,000 คน คาดว่าจะใช้เวลาอีก 2-3 วัน ดำเนินการส่งผู้โดยสารที่ตกค้างไปยังจุดหมายปลายทางให้หมด และในระหว่างนี้ ฝ่ายบริการภาคพื้นได้เพิ่มมาตรการการดูแลพิเศษแก่ผู้โดยสารที่ตกค้างอย่างดีที่สุด ดังนี้
1. เพิ่มพื้นที่ในการให้บริการ พร้อมการบริการอาหาร ของว่าง เครื่องดื่ม และจัดเจ้าหน้าที่คอยตอบข้อซักถาม ให้ข้อมูล เกี่ยวกับการเดินทางแก่ผู้โดยสารในบริเวณผู้โดยสารขาออก ชั้น 4 ท่าอากาศยานสุวรรณภูมิ ดังนี้
– ห้องบัตรโดยสารของการบินไทย
– Premium Area ให้ บริการแก่ ผู้โดยสารชั้นหนึ่ง ชั้นธุรกิจ รวมทั้งผู้โดยสารที่เป็นสมาชิกรอยัลออร์คิดพลัส ของการบินไทย กลุ่มสตาร์อัลไลแอนซ์ บัตรแพลทินัม และบัตรทอง
– บริเวณพื้นที่ติดกับ Premium  Area และเคาน์เตอร์เช็คอินของผู้โดยสารแถว H และ J ให้บริการผู้โดยสารชั้นประหยัดของการบินไทย
 
2. เปิดเคาน์เตอร์เช็คอินสำหรับให้บริการผู้โดยสารที่ตกค้าง
– เคาน์เตอร์ A15-18 ในการให้ข้อมูลเที่ยวบิน
– เคาน์เตอร์ A19 ทำการสำรองที่นั่งใหม่ให้แก่ผู้โดยสาร
– เคาน์เตอร์ B7-B9 สำหรับเที่ยวบินพิเศษ (ในช่วงเที่ยวบินกลางวัน) เพื่อรองรับผู้โดยสารในการเช็คอินและรับบัตรโดยสาร
 
อนึ่ง บริษัทฯ ได้จัดเที่ยวบินพิเศษเพื่อทยอยส่งผู้โดยสารที่ตกค้างจำนวน 2 เที่ยวบิน ในวันที่ 1 มีนาคม 2562 สามารถรับผู้โดยสารไป-กลับ รวม 1,512 คน ได้แก่
เที่ยวบินขากลับทีจี 9179 เส้นทางลอนดอน-กรุงเทพฯ คาดว่าจะออกเดินทางจากลอนดอนเวลา 21.00 น. (เวลาท้องถิ่น) และคาดว่าจะเดินทางถึงเวลา 15.25 น. (ของวันรุ่งขึ้น)
เที่ยวบินขากลับ ทีจี 9759 เส้นทางมอสโก-กรุงเทพฯ คาดว่าจะออกเดินทางจากมอสโก เวลาประมาณ 00.00 น. (เวลาท้องถิ่น) คาดว่าจะถึงกรุงเทพฯ เวลาประมาณ 12.00 น. (ของวันรุ่งขึ้น)
อย่างไรก็ตาม บริษัทฯ ยังคงติดตามสถานการณ์ดังกล่าวอย่างใกล้ชิด โดยขอความกรุณาผู้โดยสารที่จะเดินทางในเส้นทางดังกล่าว ติดตามข่าวสารและตรวจสอบตารางการบินได้ที่เว็บไซต์ thaiairways.com หรือ THAI Contact Center โทร. 0-2356-1111 ตลอด 24 ชั่วโมง